b"\n_START_ARTICLE_\nFIAPF\n_START_PARAGRAPH_\nRahvusvaheline Filmiprodutsentide Liitude F\xc3\xb6deratsioon (prantsuse keeles F\xc3\xa9d\xc3\xa9ration Internationale des Associations de Producteurs de Films; inglise keeles International Federation of Film Producers Associations; l\xc3\xbchend FIAPF) on 1933. aastal asutatud riikide produtsentide liitusid \xc3\xbchendav \xc3\xbclemaailmne organisatsioon, mis osaleb \xc3\xbclemaailmselt autori\xc3\xb5igusi, tehnoloogiastandardeid, meedia regulatsiooni, filmide finantseerimist ja muid filmit\xc3\xb6\xc3\xb6stuse aspekte puudutavate poliitikate v\xc3\xa4ljat\xc3\xb6\xc3\xb6tamisel._NEWLINE_2019. aasta m\xc3\xa4rtsi seisuga kuulus FIAPF-i 34 produtsentide liitu 27 riigist. 2015. aasta mais liitus FIAPF-iga Eesti Rahvuslik Produtsentide \xc3\x9ching. Peakorter asub Br\xc3\xbcsselis.\n_START_SECTION_\nAkrediteeritud filmifestivalid\n_START_PARAGRAPH_\nFIAPF tegeleb rahvusvaheliste filmifestivalide akrediteerimisega (sertifitseerimisega). 2019. aasta m\xc3\xa4rtsi seisuga oli akrediteeritud filmifestivale kokku 46, neist 15 A-klassi akrediteeringuga (Competitive Feature Film Festivals 'rahvusvaheliselt sertifitseeritud v\xc3\xb5istlusprogrammiga filmifestivalid')."